《同李倅钧访赵嗣恭留饮南园晚衙先归》
宋代·苏辙

城南高楼出乔木，下有方塘秋水足。
新霜未变草木鲜，晚日旋催梨枣熟。
雨荒松菊半榛莽，风老菰蒲初瑟缩。
门前大路多尘土，日中过客无留毂。
开门却扫如有待，下马升堂真不速。
劝我一振衣上黄，临风共倒樽中渌。
肴蔬草草意不尽，丝竹泠泠暗相属。
琳宫仙伯自闲暇，幕府粗官苦烦促。
晚衙簿领当及期，后堂车辖要须漉。
令人更愧东宫师，眷恋溪山弃华屋。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。